Ellen Evangelistic Singers
Kikundi cha ELLES kilianzishwa mwaka 2013 jijini Dar es Salaam, Tanzania. Huduma za kikundi hiki ambacho wanachama wake wengi ni ndugu wa familia moja, zilianzia pale ambapo maisha ya mama yao, Ellen Minza Kalabaga, yalipokoma. Katika uhai wake na katika maisha yake ya Kikristo, mama Ellen Minza alikuwa mkarimu sana na alifurahia kuwakaribisha na kuwahudumia wachungaji na wainjilisti wengi ambao walikuwa wakitembelea maeneo ya Bariadi kwa shughuli za kimisionari. Nyumba ya Ellen Minza katika kijiji cha Nyangokolwa, Wilaya ya Bariadi, ilikuwa kituo na kambi ya watumishi wa Mungu. Aidha, hata kabla ya kujiunga na kanisa la Waadventista wa Sabato, mama huyo alikuwa mji wa makimbilio kwa ndugu kutoka ukoo wake na ukoo wa mume wake. Mama Ellen alipojiunga na Kanisa la Waadventista wa Sabato alipenda sana kuimba, kuinjilisha na kutoa huduma mbalimbali kanisani kama vile za ushemasi. Kutokana na moyo wake wa kupenda kazi ya Mungu, alipofariki mwaka 2012 watoto wake waliamua kutumia rambirambi ya msiba wake kufanya uinjilisti katika eneo alilokuwa anaishi. Kupitia fedha hiyo familia hiyo ilifanikiwa kununua Biblia 100, vitabu vya Nyimbo za Kristo 100 na vitabu vya Roho ya Unabii (vya mafundisho ya Biblia) zaidi ya 500.